再和戲黄玉泉
作者：鄭清之
朝代：宋

paragraphs: 黄公辭酒壚，經笥捧便腹。
讀書饑鳶聲，了了崇文目。
陂澄萬頃波，巢寄一枝木。
戲題百姓眼，自笑孤舘獨。
轍涸聊相濡，神液未容漉。
嘯歌匪彈劍，悁隘殊躄足。
文織犧尊黄，句弦綺琴綠。
不見蠏杯持，徒費爾雅讀。
坐對罌卧牆，空有葉映竹。
枯腸但茶搜，燥吻遲膏沃。
主人如馬瘦，酒使欠猩僕。
思折酤媼券，欲訪義漿玉。
喟茲鯨吸量，眇矣龍驤斛。
靈根日灌溉，詩課自程督。
試當閲醫經，薄釀借神麴。
共醉靈均絲，未問長房菊。
飲興非有期，衣曬寧免俗。
杯勺雖不勝，嘔泄聽隨屬。
嬾疊陽關三，肯競梟博六。
不飲但麥豆，頗勝劉文叔。
醉騎黄犢孫，歸玩墨君族。
子爲評酒名，擬號安晚醁。